Բանն այն է, որ ծանոթագրության մեջ ընդգծվում է, թե ստեղծագործության գլխավոր հերոսը հայ ականավոր աստղաֆիզիկոս Գրիգոր Գուրզադյանն է։ Հաշվի առնելով, որ գիրքը ծայրեծայր լցված է բարոյական առումով անթույլատրելի հերյուրանքներով եւ խեղաթյուրումներով, որոնք վիրավորում են իրական, հայտնի պատմական անձանց եւ հատկապես Գուրզադյանի ընտանիքի անդամների արժանապատվությունը, որոնք, ի դեպ, բողոքով դիմել են դատարան, գրքի հեղինակը Հայաստանի գրողների միության նախագահ Լեւոն Անանյանի ներկայությամբ ինքն առաջարկեց գիտնականի անունը հանել դեռեւս չտարածված տպաքանակից։ Դա, իհարկե, խնդրի լուծման ձեւ չէր, բայց գոնե մի ինչ-որ ելք էր։